
PROTOKOLS 
					
		Attālināti MS Teams
	
	2026. gada 29. aprīlī






SANĀKSMI VADA: Diāna Jakaite, valdības puse 
PIEDALĀS: 
no valdības puses:
Diāna Jakaite, Labklājības ministrijas (LM) valsts sekretāra vietniece
Aldis Dūdiņš, LM Sociālo pakalpojumu un invaliditātes politikas departamenta direktors
Ludis Neiders, Ekonomikas ministrijas Analītikas dienesta ekonomists
Anita Čemme, Finanšu ministrijas Budžeta departamenta Labklājības sfēras finansēšanas nodaļas vadītāja

no darba devēju puses:
Pēteris Leiškalns, Latvijas Darba devēju konfederācijas (LDDK) Sociālās drošības un veselības aprūpes eksperts, deleģēts pārstāvēt A.Suškinu

no arodbiedrību puses:
[bookmark: _Hlk104901387]Anda Grīnfelde, Latvijas Brīvo arodbiedrību savienības (LBAS) priekšsēdētāja vietniece
Rita Pfeifere, Latvijas Industriālo nozaru arodbiedrības priekšsēdētāja
Mārtiņš Svirskis, LBAS pārstāvis, deleģēts pārstāvēt L.Ābolu
Inga Vanaga, Latvijas Izglītības un zinātnes darbinieku arodbiedrības (LIZDA) priekšsēdētāja, deleģēta pārstāvēt L.Janeku
Vladimirs Novikovs, Latvijas Dzelzceļnieku un satiksmes nozares arodbiedrības Tehniskās struktūrvienības vadītājs

pārējie dalībnieki: 
Egils Baldzēns, LBAS priekšsēdētājs
Linda Romele, LBAS eksperte 
Anete Neilande, LDDK juriste
Imants Lipskis, LM Darba tirgus politikas departamenta direktors
Nora Isadžanjana-Ponomarjova, LM Darba tirgus politikas departamenta vecākā eksperte
Sandra Stabiņa, LM Sociālās apdrošināšanas departamenta direktore


PROTOKOLĒ: Irēna Salmane, LM Sociālās apdrošināšanas departamenta vecākā eksperte 
Sanāksmi sāk plkst. 13:00.
Darba kārtībā:
1. 2026. gada 1. aprīļa Sociālās drošības apakšpadomes sanāksmes protokols. 
2. Par minimālās darba algas apmēru 2027. gadā un minimālās mēneša darba algas likmju aprēķināšanas kārtību.
1. jautājums
2026. gada 1. aprīļa Sociālās drošības apakšpadomes sanāksmes protokols.

Nolemts: 
[bookmark: _Hlk231985276]Apstiprināt Nacionālās trīspusējās sadarbības padomes Sociālās drošības apakšpadomes 2026. gada 1. aprīļa sanāksmes protokolu.

2. jautājums
Par minimālās darba algas apmēru 2027. gadā un minimālās mēneša darba algas likmju aprēķināšanas kārtību.
Ziņo: I.Lipskis

LM pārstāvis I.Lipskis prezentē informāciju par minimālās darba algas apmēru, pamatojoties uz  Ministru kabineta 2024. gada 19. novembra noteikumos Nr. 730 "Minimālās mēneša darba algas noteikšanas un pārskatīšanas kārtība" noteiktajiem rādītājiem un Direktīvas par minimālajām algām Eiropas Savienībā prasībām, balstoties uz vidējo algu tautsaimniecībā un noteikto atsauces vērtību (46%). 
[bookmark: _Hlk231906233]Ņemot vērā atsauces vērtību 46% apmērā no CSP aprēķinātās vidējās bruto darba samaksas par pēdējiem pieejamiem 12 mēnešiem, t.i., 1815 euro par 2025. gadu, minimālā darba alga 2027. gadam būtu nosakāma 835 euro, kas būtu par 7% lielāka salīdzinājumā ar 2025. gadu.
Izstrādājot likumu “Par valsts budžetu 2025. gadam un budžeta ietvaru 2025., 2026. un 2027. gadam” vidējā termiņā bija paredzēts šāds minimālās algas apmērs: 2026. gadā – 780 euro mēnesī, 2027. gadā – 820 euro mēnesī, 2028. gadā – 860 euro mēnesī. Līdz ar to diskusijai tiek piedāvāti  divi iespējamie varianti:
· 835 euro (atbilstoši formulai),
· 820 euro (atbilstoši budžeta ietvaram).

Tā kā minimālās mēneša darba algas noteikšanā tiek iesaistīti sociālie partneri – LDDK un LBAS Nacionālajā trīspusējās sadarbības padomē (NTSP), kas koordinē un organizē trīspusējo sociālo dialogu starp darba devēju organizācijām, valsts institūcijām un arodbiedrībām, lai saskaņotu intereses sociālajos un ekonomiskajos jautājumos, pirms izskatīšanas NTSP nepieciešama diskusija. Pēc NTSP saskaņošanas jautājumu izskata un lēmumu pieņem Ministru kabinets.

Vienlaikus I.Lipskis aicina izvērst diskusiju arī par minimālo stundas tarifa likmi, t.i., par iespējamu nepieciešamību izvērtēt pašreizējo sistēmu, kur minimālās stundas tarifa likmes tiek noteiktas katram mēnesim, un iespēju atgriezties pie vienotas likmes gadā.

Sanāksmes vadītāja D.Jakaite rosina diskusiju sadalīt divās daļās: par minimālās darba algas palielinājumu un minimālo stundas tarifa likmi, aicinot sanāksmes dalībniekus izteikt viedokļus par katru no jautājumiem.

M.Svirskis pauž LBAS viedokli par atbalstu minimālās darba algas 2027. gadam noteikšanai 835 euro apmērā, vienlaikus atzīmējot, ka Latvijā piemērotais atsauces kritērijs ir zemāks nekā citās valstīs, kā arī uzsver zemāku iedzīvotāju pirktspēju salīdzinājumā ar Lietuvu un Igauniju. Līdz ar to nākotnē būtu vērtējama iespēja piemērot kritērijus, kas nodrošinātu straujāku minimālās darba algas pieaugumu.

M.Svirskis aktualizē arī jautājumu par minimālās darba algas saņēmēju struktūru. Uz to I.Lipskis sniedz skaidrojumu, ka kopumā visās nozarēs ir nedaudz pieaudzis minimālās darba algas saņēmēju īpatsvars. Nozares, kurās ir izteiktāks minimālās darba algas saņēmēju īpatsvars, ir izmitināšanas un ēdināšanas nozare, kā arī administratīvo un atbalsta pakalpojumu nozare.

V.Novikovs jautājumā par minimālās darba algas celšanu vērš uzmanību uz riskiem, kas saistīti ar algu “saspiestību”. Minimālās darba algas celšana faktiski izlīdzinās zemāk atalgotus speciālistus ar minimālās algas saņēmējiem. Līdz ar to jāskatās plašākā kontekstā - ja paaugstina minimālo darba algu, tad uzņēmumiem jādod tiesības arī pārējiem darbiniekiem algas celt iespēju robežās, lai nerastos situācija, ka kvalificēts darbinieks saņems minimālo mēneša darba algu. Minimālās algas celšanai jābūt sasaistītai ar iespējām palielināt kopējo atalgojuma līmeni uzņēmumos.

E.Baldzēns piekrīt, ka minimālā darba alga ir paaugstināma, vienlaikus uzsverot nepieciešamību šo jautājumu skatīt kompleksi, akcentējot arī neapliekamā minimuma un ģimenes atbalsta nozīmi, norādot, ka tas būtiski ietekmē iedzīvotāju reālos ienākumus un sociālo aizsardzību. Būtiska ir arī inflācijas ietekme. Tādejādi minimālās darba algas izmaiņas būtu vērtējamas ciešā sasaistē ar cenu līmeņa pieaugumu un iedzīvotāju pirktspējas saglabāšanu.

LIZDA pārstāve I.Vanaga atbalsta viedokli, ka vienlaicīgi jāpalielina minimālā darba alga, neapliekamais minimums un atvieglojumi par apgādājamajiem, tādejādi sekmējot demogrāfijas politikas mērķu sasniegšanu un atbalstu ģimenēm ar bērniem.
 
LDDK pārstāvis P.Leiškalns akcentē ekonomikas attīstības un iekšzemes kopprodukta nozīmi darba samaksas pieaugumā, uzsverot, ka minimālās darba algas paaugstināšana vērtējama ciešā sasaistē ar kopējo ekonomikas veiktspēju. 
Ņemot vērā 2024. gadā starp Finanšu ministriju un sociālajiem partneriem panākto vienošanos par pakāpenisku minimālās darba algas celšanas grafiku, P.Leiškalna ieskatā nav pamata un attiecīga mandāta atkāpties no šīs vienošanās. 
Gala lēmums par minimālās algas apmēru būs politisks, ņemot vērā budžeta un ekonomiskos apsvērumus.

[bookmark: _Hlk231990348]Runājot par minimālās stundas tarifa likmes noteikšanu, I.Lipskis informē, ka praksē arvien biežāk tiek aktualizēts jautājums par nepieciešamību atgriezties pie konkrētas minimālās stundas tarifa likmes noteikšanas, jo pašreizējā aprēķina kārtība rada administratīvu slogu darba devējiem, sarežģī darba samaksas plānošanu un var būt grūtāk saprotama gan darba devējiem, gan darbiniekiem.

A.Grīnfelde izsaka viedokli, ka no grāmatvežu puses vienotas minimālās stundas tarifa likmes piemērošana varētu būt vienkāršāka un ērtāka aprēķinu veikšanai, bet ņemot vērā atšķirīgo darba stundu skaitu dažādos mēnešos, tas īsti taisnīgi nav. Līdz ar to nepieciešams diskusijā iesaistīt grāmatvežu asociāciju.

V.Novikovs pauda atbalstu vienotas gada vidējās stundas likmes ieviešanai.

I.Lipskis informē, ka LM plāno organizēt diskusiju ar grāmatvežu asociāciju un ekspertiem, lai izvērtētu iespējamās izmaiņas un nodrošinātu, ka lēmumi tiek pieņemti ar visu iesaistīto pušu līdzdalību.

[bookmark: _Hlk195012450][bookmark: _Hlk227016968]Par jautājumu izsakās: M.Svirskis, V.Novikovs, E.Baldzēns, P.Leiškalns, D.Jakaite, A.Grīnfelde.

Pielikumā: 
1. LM prezentācija “Par minimālās darba algas apmēru 2027. gadā”,
2. [bookmark: _Hlk231990238]Ziņojums “Par minimālās algas situāciju 2026. gadā”.

Nolemts: 
· Pieņemt zināšanai Ziņojumu.
· Ņemt vērā sociālo partneru viedokļus un izsūtīt precizēto Ziņojumu sanāksmes dalībniekiem.
· Virzīt jautājumu uz NTSP.
· Turpināt darbu pie minimālās stundas tarifa likmes izvērtējuma.

Sanāksmi slēdz plkst.14:10.

	D.Jakaite

	
	
	

	Sanāksmes protokolētājs:
	
	I.Salmane

